CELEX: 62021TN0289
Language: sl
Date: 2021-05-25 00:00:00
Title: Zadeva T-289/21: Tožba, vložena 25. maja 2021 – Bastion Holding in drugi/Komisija

12.7.2021   
            
            
               SL
            
            
               Uradni list Evropske unije
            
            
               C 278/66
            
         
      Tožba, vložena 25. maja 2021 – Bastion Holding in drugi/Komisija
      (Zadeva T-289/21)
      (2021/C 278/90)
      Jezik postopka: angleščina
      
         Stranke
      
      
         Tožeče stranke: Bastion Holding BV (Amsterdam, Nizozemska) in 35 drugih tožečih strank (zastopnika: B. Braeken in X.Y.G. Versteeg, odvetnika)
      
         Tožena stranka: Evropska komisija
      
         Predlog
      
      Tožeče stranke Splošnemu sodišču predlagajo, naj:
      
                  —
               
               
                  sklep Komisije C(2021) 1872 final z dne 15. marca 2021 o tretji spremembi sheme neposrednih nepovratnih sredstev za podporo za fiksne stroške podjetij, ki so prizadeta zaradi izbruha COVID-19 (SA.62241 (2021/N)) – Nizozemska, razglasi za ničen v delu, v katerem se nanaša na najvišji znesek 600 000 EUR za velika podjetja, ali,
               
            
                  —
               
               
                  podredno, ta sklep razglasi za ničen v celoti in
               
            
                  —
               
               
                  Komisiji naloži plačilo stroškov postopka.
               
            
         Tožbeni razlogi in bistvene trditve
      
      Tožeče stranke v utemeljitev tožbe navajajo dva tožbena razloga.
      
                  1.
               
               
                  Prvi tožbeni razlog: Komisija ni sprožila uradnega postopka preiskave, ker je napačno ugotovila, da je sporni ukrep državne pomoči nedvomno združljiv s skupnim trgom.
                  
                              —
                           
                           
                              Tožeče stranke navajajo, prvič, da s to shemo pomoči ni mogoče doseči v njej navedenega cilja, to je odprave resne motnje v nizozemskem gospodarstvu, tako da bi se nadomestili fiksni stroški podjetij, ki so zaradi izbruha COVID-19 in zaradi tega izbruha uvedenih vladnih ukrepov utrpela izpad prometa v višini 30 %. Najvišji znesek pomoči je po mnenju tožečih strank neprimeren za dosego cilja, ki se želi doseči z ukrepom pomoči. Državna pomoč za velika podjetja je omejena na 600 000 EUR. Ta znesek ne zadostuje za odpravo resne motnje v nizozemskem gospodarstvu tako, da bi se zagotovilo, da ostanejo podjetja ekonomsko stabilna. Zlasti za velika podjetja, kakršna so tožeče stranke, 600 000 EUR ne zadostuje za to, da bi se lahko ustrezno omililo izgubo prometa zaradi izbruha COVID-19.
                           
                        
                              —
                           
                           
                              Drugič, tožeče stranke trdijo, da je državna pomoč nesorazmerna. Aktualna shema presega to, kar je nujno za to, da bi se preprečilo likvidnostne težave majhnih in srednjih podjetij in pokrilo njihove fiksne stroške. Dejansko nesorazmerni zneski, ki so dodeljeni majhnim in srednjim podjetjem, tem podjetjem omogočajo večjo konkurenčnost, saj niso tako omejena s fiksnimi stroški. Poleg tega se od majhnih in srednjih podjetij, ki so dobila pomoč, ne zahteva, da v enaki meri kot velika podjetja posežejo (1) po svojem lastniškem kapitalu, da bi ostala konkurenčna. Tožeče stranke dobijo 600 000 EUR za to, da bi ostalo odprtih 33 hotelov. Majhna in srednja podjetja pa lahko dobijo skoraj enak znesek pomoči za to, da se preprečijo likvidnostne težave enega majhnega ali srednje velikega hotela.
                           
                        
            
                  2.
               
               
                  Drugi tožbeni razlog: Komisija je storila bistveno kršitev postopka, ker je obrazložitev izpodbijanega sklepa pomanjkljiva.
                  
                              —
                           
                           
                              Drugi razlog za razglasitev ničnosti se nanaša na procesne pomanjkljivosti izpodbijanega sklepa. Tožeče stranke trdijo, da je obrazložitev tega sklepa pomanjkljiva, ker v njej ni pojasnjen razlog za nesorazmerno razliko med najvišjim zneskom pomoči, ki ga lahko dobijo majhna in srednja podjetja na eni strani in velika, kakršne koli velikosti ali oblike, na drugi. Prav tako v sklepu ni nobene obrazložitve v zvezi s primernostjo ukrepa ali dejstvom, da so bila majhna in srednja podjetja upravičena do pomoči že na podlagi dveh prejšnjih shem pomoči. Komisija s svojim sklepom tožečim strankam ni omogočila, da bi se seznanile z razlogi, zaradi katerih je bila sprejeta odločitev, da je državna pomoč združljiva z notranjim trgom. S tem se krši člen 296 PDEU.
                           
                        
            
         (1)  Opomba ne zadeva slovenske jezikovne različice.